Bilister med lidt hash i blodet bliver straffet lige så hårdt som bilister, der er meget påvirkede.

Det er uretfærdigt, mener politikerne, der vil ændre færdselsloven. Indtil det er sket, bliver alle sager om hashbilister sat på en venteliste.

Det skete for eksempel, da byretten i Aarhus i går udskød dele af Yahya Hassans retssag, som handler om hashkørsel. Straffen for at køre med hash i blodet bliver nemlig sat voldsomt ned.

- Det vil være tale om en kraftig lempelse af reglerne, siger Enhedslistens trafikordfører Henning Hyllested.

Læs også : Mildere straf for hashkørsel på vej

I dag bliver alle hashbilister straffet på samme måde. Man får frakendt kørekortet i tre år, hvis man bliver taget i at køre med det aktive stof i hash THC i blodet.

Det er alle partier i Folketinget klar til at ændre på.

- Sanktionsniveauet er simpelthen uproportionalt, siger Henning Hyllested.

For fremtiden skal straffene for hashkørsel minde om strafudmålingen for spirituskørsel: Jo mere THC bilisten har i blodet, des hårdere bliver straffen.

Udkastet til den nye lov kommer til at ligge klar i begyndelsen af det nye folketingsår. I mellemtiden bliver flere aktuelle hashkørselssager sat på pause, fortæller administrationschef Rasmus Foged fra Retten i Aarhus.